ការសម្ភាសរបស់ញ៉ែម លីវ៉ន

ក៖ អ្នកសម្ភាស កុយ សុភី ខ៖ អ្នកត្រូវបានគេសម្ភាស ញ៉ែម លីវ៉ន

ការសង្ខេបប្រវត្តិរបស់ ញ៉ែម លីវ៉ន

*លោកយាយញ៉ែម លីវ៉ន កើតនៅថ្ងៃអាទិត្យ ខែ១២ ឆ្នាំ១៩៤០ នៅក្នុង ឃុំឈើទាល ភូមិឬស្សីស្រុក ស្រុកគៀនស្វាយ ខេត្តកណ្តាល។ លោកយាយបងប្អូន៦នាក់ ស្រី៣និងប្រុស៣នាក់ តែនៅក្នុងសម័យប៉ុលពត បងប្អូនប្រុស៣នាក់ទៀតបានស្លាប់។ កាលពីនៅរៀនលោកយាយបានរៀនដល់ថ្នាក់ឧត្តមដា្ឋននិងបានរៀនភាសាបារាំងបន្តិចបន្តួចដែរ ក្រោយមកលោកយាយបានរៀបការនៅអាយុ១៦ឆ្នាំ ជាមួយលោកយាយដែលជាអ្នកធ្វើការងារជាមួយគ្នា ដោយស្របតាមប្រពៃណីច្បាប់ទំលាប់ ហើយមានកូន២នាក់ តែស្លាប់១នាក់នៅក្នុងសម័យប៉ុលពត ដោយសារតែអត់មានបាយ នៅអាយុជិតបាន១ខួប។ ក្រោយពីដាច់ប៉ុលពតវិញប្តីលោកយាយត្រូវបានស្លាប់ ហើយលោកយាយខំប្រឹងទៅធ្វើការងារនៅរោងចក្រដែលជាកន្លែងលោកយាយធ្លាប់បានធ្វើការនៅទីនោះកាលពីមុន ព្រោះលោកយាយមានបទពិសោធន៏លើការងារនោះស្រាប់ ដើម្បីទទួលបានប្រាក់ខែចិញ្ចឹមកូនរហូតមកដល់កូនធំហើយរៀបអោយមានគ្រួសារ។ លោកយាយឥឡូវនេះមានចៅៗ៣នាក់ តែលោកយាយសព្វថ្ងៃមិនបានស្នាក់នៅជាមួយនឹងកូនព្រមទាំងចៅៗនោះទេ គឺលោកយាយស្នាក់នៅក្នុងវត្ត សាងធម៏ដើម្បីទុកទៅអនាគតជាតិទៀត។​*

ក៖ ចាសយាយខ្ញុំជម្រាបសួរយាយ!

ខ៖ ចាស!

ក៖ យាយសុខសប្បាយទេយាយ?

ខ៖ សុខទុក្ខជាធម្មតានោះទេ ថ្ងៃណាក៏ឈឺទៅថ្ងៃណាក៏ជាទៅណា!

ក៖ ចាសៗ!

ខ៖ អត់ទៀងនោះទេ ព្រោះអីខ្ញុំវះកាត់ដោះកាត់ស្បូនអីអស់ហើយ។

ក៖ ចាស! អូយាយចាស! ចឹងចៅមកជួបលោកយាយនេះថ្ងៃនឹងសុំយាយអនុញ្ញាតសម្ភាសអំពីវង្សប្រវត្តិខ្មែរយើងចាស់ៗជំនាន់មុន ទុកអោយក្មេងជំនាន់ក្រោយបានដឹងបានយល់ណាយាយ!

ខ៖ ចាសៗ តែពង្សវប្រវត្តិយ៉ាងម៉េចខ្លះចាស?

ក៖ ពង្សប្រវត្តិឆាកជីវិត ខ្សែជីវិតរបស់យាយណា!

ខ៖ ចាសៗ

ក៖ ចាសៗ ចឹងយាយអនុញ្ញាតអោយចៅធ្វើការសម្ភាសបានដែរឬទេ?

ខ៖ ចាសបាន!

ក៖ ចឹងចៅសុំអរគុណច្រើនហើយណាយាយ!ចឹងយាយមានឈ្មោះអ្វីយាយ?

ខ៖ ញ៉ែម លីវ៉ន!

ក៖ ចាស!យាយមានឈ្មោះហៅក្រៅ១ទៀតដេសយាយ?

ខ៖ អត់ផង! មានឈ្មោះតែ១ហ្នឹង!

ក៖ ឈ្មោះ ញ៉ែម លីវ៉នហ្នឹងតើមានអត្តន័យយ៉ាងម៉េចដែរយាយ?

ខ៖ មិនដឹងថាមានអត្តន័យយ៉ាងម៉េចនោះផង! ព្រោះអីដឹងថាដាក់ចឹងមកហើយ!

ក៖ ចឹងឈ្មោះ ញ៉ែម លីវ៉ននុងជាឈ្មោះដែលឪពុកម្តាយដាក់អោយតាំងពីដើមមកហេសយាយ?

ខ៖ ហ្នឹងឪពុកម្តាយគាត់ដាក់អោយ!

ក៖ ចឹងមិនមែនបងប្អូន ម្តាយមីអីដាក់អោយនោះទេ?

ខ៖ អត់ទេ! ហ្នឹងហើយ

ក៖ អូ! ថ្ងៃខែឆ្នាំកំណើតយាយកើតនៅថ្ងៃណាយាយ?

ខ៖ ថ្ងៃទីអត់ចាំ! បើថ្ងៃដឹងថាថ្ងៃអាទិត្យ។

ក៖ ចាស! ហើយចុះខែ?

ខ៖​ខែ១២ ឆ្នាំ១៩៤០។ហ្នឹងហើយ…

ក៖ ចាស!ចឹងទីកន្លែងកំណើតរបស់យាយកើតនៅក្នុងភូមិ?

ខ៖ ភូមិអឺ! ឃុំឈើទាល ភូមិឬស្សីស្រុក ស្រុកគៀនស្វាយ ខេត្តកណ្តាល។

ក៖ ចឹងតាំងពីយាយដឹងក្តីមកតើយាយរស់នៅជាមួយម្តាយយាយ តើម្តាយយាយមានឈ្មោះអ្វី?

ខ៖ ម្តាយខ្ញុំឈ្មោះ ហែម ឆៀន ឪពុករបស់ខ្ញុំឈ្មោះ ញ៉ែម លុច។

ក៖ ចុះម្តាយរបស់យាយហ្នឹងដែរនិយាយប្រាប់អំពីជីវៈប្រវត្តិរបស់គាត់អោយយាយស្តាប់?

ខ៖ ខ្ញុំភ្លេចអស់ហើយគាត់និយាយអត់ចាំ។

ក៖ ចឹង! ម្តាយរបស់យាយមានកូនចំនួនប៉ុន្នានដែរ?

ខ៖ កូនសព្វថ្ងៃនេះនៅសល់៣! នៅសល់តែ៣នាក់នោះទេ។

ក៖ ចាសហើយចឹងកូនទី១គាត់ឈ្មោះអ្វី?

ខ៖ ខ្ញុំទី១! ចឹងកូនមុនៗងាប់ខ្ញុំអត់និយាយនោះទេណា!

ក៖និយាយដែរទៅតែថាស្លាប់ចឹងទៅ!

ខ៖ ហ្នឹងហើយ! កូនទី១ ឈ្មោះ ញ៉ែមសុផា!....

ក៖ គាត់សព្វថ្ងៃគាត់នៅរស់?

ខ៖ អត់នោះទេ! សព្វថ្ងៃនៅរស់តែ៣នាក់នោះទេ។

ក៖ ចឹងគាត់ស្លាប់ដោយសារតែមូលហេតុអ្វី?

ខ៖ ស្លាប់កាលនៅជំនាន់ប៉ុលពត! ចឹងស្លាប់៣នាក់ នៅ៣នាក់។

ក៖ ចាស!ហើយចុះមកដល់កូនទី២ឈ្មោះអ្វីដែរ?

ខ៖ ឈ្មោះ ញ៉ែម ផឿន

ក៖ ចាសហើយចុះមកកូនទី៣?

ខ៖ ញ៉ែម មន្នី!

ក៖​ចាស!

ខ៖ ទី៤ ញ៉ែម ស៊ីម៉ន ហើយញ៉ែម សារី ហើយ ញ៉ែម សុភាព ហើយញ៉ែម សុកន ហើយញ៉ែមសុកែវ។ ចឹងស្លាប់អស់ហើយនៅតែ៣!

ក៖ ចឹងបងប្អូនលោកយាយមានចំនួន?

ខ៖ ៦!

ក៖ ៦! ស្រីប៉ុន្នាន?

ខ៖ ស្រីនៅសល់សព្វថ្ងៃ៣នាក់។

ក៖ ចាសប្រុស៣!

ខ៖ ចាសប៉ុន្តែស្លាប់អស់ហើយប្រុសនោះ!

ក៖ ចាសស្លាប់អស់រលីងនៅតែ៣នាក់ហ្នឹង?

ខ៖ ចាសនៅតែ៣នាក់ហ្នឹងចាស! ហ្នឹង១ ហើយនៅឆ្លងខ្នរ១ ហើយនៅសន្ថរមុខ១។

ក៖ ចាសហើយរួច តាំងពីហ្នឹងយាយបានចង់ចាំបងប្អូនរបស់យាយទាំង៦នាក់នុង តើដូចថាអោយរៀនសូត្របានដល់ថ្នាក់ទីប៉ុន្នានខ្លះដែរ?

ខ៖ ខ្ញុំហេ?

ក៖ ចាស!

ខ៖ ខ្ញុំរៀនបានថ្នាក់ពីកុមាររហូតបានថ្នាក់ឧត្តមដ្ឋាន។

ក៖ ចឹងទៅយាយ

ខ៖​បងប្អូនរបស់ខ្ញុំសុតតែរៀនបានខ្ពស់ៗទាំងអស់ ។ មានមីមួយពៅនេះ ប្តីគេឯកឧត្តម ហើយប្រពន្ធគេអ្នកគ្រូណា! ។

ក៖ ចាស!

ខ៖ នៅសន្ថមុខ! ហើយប្អូនមួយទៀតនៅនេះបន្ទាប់ខ្ញុំ ហើយតែមីមួយហ្នឹងវាអត់សូវរៀននោះទេ គ្រាន់តែម៉ាចេះៗចឹងទៅណា ល្ងង់ណាស់នៅឆ្លងខ្នរនេះទៅនោះ។

ក៖ ចឹងយាយនៅកាលនុងមានបានរៀនភាសាអីដែរ?

ខ៖ ភាសារៀនបានតែបារាំងនោះទេ តែថាមកដល់ឥឡូវនេះភ្លេចទៅហើយខ្ញុំអត់មានចាំនោះទេ តាំងពីបានមកពីជំនាន់ប៉ុលពតមកវិលអស់ហើយ។

ក៖ ចាសចឹងបានសិក្សាតាំងពីនៅថ្ងៃទី?

ខ៖ បានកុមារដ្ឋានរហូតដល់ឧត្តមដា្ឋន!

ក៖ ឧត្តមដា្ឋន!

ខ៖ ចឹងកាលនុងបានឈប់ហើយចូលធ្វើការ។

ក៖ ចឹងអ៊ីបានចូលធ្វើការផ្នែកអ្វី?

ខ៖ ពេលមុននឹងខ្ញុំបានចូលបង្រៀនសិស្សនៅវត្តសិរីលង្កា!

ក៖ ចឹងការបង្រៀននុងតាំងពីពេលឆ្នាំណា?

ខ៖ អូ ….ខ្ញុំអត់បានចាំនោះទេ យូរហើយ។ មិនដឹងជាដល់ឆ្នាំណាដែរបានខ្ញុំបានចូលទៅធ្វើការរោងចក្រវិញ កាលជំនាន់ប៉ុលពតចូល កាលពីមុនប៉ុលពតក៏ខ្ញុំធ្វើដែរ។

ក៖ ចាស!

ខ៖ ដល់ពេលបែកទៅហើយគេត្រលប់មកវិញគេ ស្រាវជ្រាវអ្នកដែលគាត់បានធ្វើការងារពីមុនៗមកចឹងណា។

ក៖ ចាស

ខ៖ គេអោយទៅធ្វើការនៅកន្លែងដ៏ដែរវិញ។ ខ្ញុំក៏ធ្វើការ! ហើយចឹងទៅខ្ញុំធ្វើការចឹងទៅដូចជាណាយចឹងណា!

ក៖ ចា

ខ៖ ចឹងខ្ញុំបានឈប់គេឈប់ចឹងទៅ គេបើកប្រាក់អាត្រេតអី ប្រាក់បំណាត់ឆ្នាំអីអោយដល់យើងទាំងអស់!

ក៖ ហឹម! ចឹងគេនៅ!

ខ៖ ហ្នឹងហើយ!ចាស

ក៖ ដល់ពេលធ្វើហើយចឹងយាយចាំ ពេលយាយមានគ្រួសារនុងតើឪពុកម្តាយរៀបចំទុកដាក់អោយឬក៏?

ខ៖ ខ្ញុំរៀបការត្រឹមត្រូវ!

ក៖ ចឹង!

ខ៖ ហើយដល់ពេលឪពុកក្មេករបស់ខ្ញុំ គាត់ជានាយកសាលាបង្រៀននៅអឺ! យើងទៅពីស្ថានទូតចិននេះគេហៅអីទេ! ថាស្ថានទូតចិនៗចឹងទៅណា ខ្ញុំនៅឯហ្នឹង។

ក៖ ចាស

ខ៖ គាត់ធ្វើនាយកសាលារៀននៅឯហ្នឹង។

ក៖ ដល់យាយបានរៀបការនៅក្នុងឆ្នាំណា?

ខ៖ ខ្ញុំអត់មានចាំនោះទេ មិនដឹងថានៅឆ្នាំណាទេ។

ក៖ ចឹងនៅសម័យនុងគេហៅសម័យអីយាយ?

ខ៖ សម័យដូចជាសម្តេចឪ។

ក៖ ចឹងសង្គមរាស្រ្តនិយម?

ខ៖ ចាស! សង្គមរាស្រ្តនិយមយើង!ហ្នឹងហើយ ដល់ពេលបែកគ្នានុងកុំអីអត់មានបែកគ្នានោះទេ។

ក៖ ចាសចឹងយាយខ្ញុំចង់សួរប្រវិត្តរបស់យាយណា!

ខ៖ ចាស

ក៖ យាយបានរៀបការនុងគឺឪពុកម្តាយជាអ្នករៀបចំទុកដាក់អោយ ក៏ប៉ុន្តែចៅចង់ដឹងថាកាលនៅសម័យនុងណា តើយាយបានរៀបការនុង យាយបានស្គាល់ចិត្តខាងកូនកំលោះនៅកាលនុង! តើយាយបានស្គាល់ យាយបាននិយាយជាមួយនិងបានដឹងចិត្តគេ ថាអាចរស់នៅជាមួយនឹងគ្នាបានដែរឬទេ?

ខ៖ ខ្ញុំនេះច៊ែក ខ្ញុំធ្វើការ! គេក៏ធ្វើការជាមួយនឹងគ្នា។

ក៖ ចាស

ខ៖ ដល់ពេលហើយចឹងគេបានស្គាល់ចិត្តខ្ញុំ រាប់អានអីបានដូចជាធម្មតាចឹងទៅ កាលនុងម្តាយខ្ញុំ និងខ្ញុំបាននៅជាមួយនឹងម្តាយមីងខ្ញុំនៅចាក់អង្រេ! ចឹងម្តាយឪរបស់គាត់នុងបានមកស្តីដណ្តឹងត្រឹមម្តាយមីងខ្ញុំណា នៅចាក់អង្រេនុងណា ការត្រឹមត្រូវចឹងទៅ។

ក៖ ចឹង

ខ៖ ចាស

ក៖ ចឹងនៅពេលការនុងយាយមានបានចាំបានដែសនៅថ្ងៃការនុងមុននឹងការ គេមុនដំបូងគេចូលស្តីខាងស្រីហ្នឹង ហើយទៅគេ មិនចូលស្តីដណ្តឹងនុងគេរើសថ្ងៃខែ គេរើសថ្ងៃល្អប្រលាអីចឹងហេស?

ខ៖ ហ្នឹងហើយគេរើសចឹងតើ!

ក៖ ចាសហើយចឹងនៅពេលគេចូលនុង តើគេមានរបស់របអ្វី ហើយគេប្រាប់ភ្ញៀវយ៉ាងម៉េចដែរយាយ?

ខ៖ កាលពីពេលមុនដំបូងចឹងគេសួរយើងដែរ។

ក៖ ចឹងគេមកមុខដំបូងនុងគេបានសួរយ៉ាងម៉េចខ្លះចៅចង់ដឹង?

ខ៖ កាលនុងខ្ញុំវាភ្លេចហើយ ព្រោះវាយូរហើយ ព្រោះអីកូនរបស់ខ្ញុំ វាអាយុ៦០ហើយ។

ក៖ ចាសៗ

ខ៖ ហ្នឹងហើយ វាយូរដែរហើយ! កាលនុងប្តីខ្ញុំនិងខ្ញុំធ្វើការជាមួយនឹងគ្នា ដល់ពេលធ្វើការជាមួយនឹងគ្នាចឹងទៅគេពេញចិត្តខ្ញុំ ហើយពេលនុងខ្ញុំក៏អត់មានបានដឹងថាគេពេញចិត្តនោះដែរ ដល់ហើយចឹងទៅគេពេញចិត្តខ្ញុំចឹងគេអោយម្នាក់មួយទៀតសួរចឹងទៅណា។ខ្ញុំក៏ថាមានអីទៅសួរម្តាយឪបងប្អូនខ្ញុំ! ខ្ញុំនៅជាមួយបងប្អូនរបស់ខ្ញុំនៅចាក់អង្រែ ចឹងសួរគាត់ទៅ។ដល់ពេលហើយគេក៏ប្រាប់ម្តាយឪគេមកចឹងទៅណា!

ក៖ ចាស!

ខ៖ ចឹងម្តាយមីងខ្ញុំនោះ សួរទៅគាត់ថា កូនឯងទុកដាក់យ៉ាងម៉េចក៏ដាក់ទៅ!

ក៖ ចាស!

ខ៖ ម្តាយក្មេកខ្ញុំ គេមកច្រើនដែរ កាលខ្ញុំចាក់អង្រែហ្នឹង។ នៅខាងក្រោមចាក់អង្រែលើបន្តិចណា។ហ្នឹងហើយ ចឹងខ្ញុំចាក់អង្រែនុងខ្ញុំធ្វើការរោងចក្របារី វាយូរមកហើយ។

ក៖ ចា

ខ៖ តាំងពីខ្ញុំធ្វើមក កាលពីមុនដំបូងគេអោយខ្ញុំជួយបង្រៀនសិស្សនៅឯស្រុកចឹង តែអត់មានប្រាក់ខែអី ដល់ហើយខ្ញុំមកនៅជាមួយម្តាយមីងទៅ។ ដល់ហើយច៊ែក ប្រវត្តិធ្វើការជាមួយនឹងគ្នា ចឹងខ្ញុំអត់មានដឹងថាគេមានបងប្អូនឬក៏មិត្តសម្លាញ់ណាអីចឹងនោះទេណាហើយគេមកនិយាយស្តីដណ្តឹង ហើយគេនិយាយសួរខ្ញុំថាចែក ។ អា! អញចង់នាំគេមកស្តីដណ្តឹងហែង! ខ្ញុំថា នាំក៏នាំទៅ! សួរម្តាយឪបងប្អូនអញចឹងទៅ បើសិនជាគាត់អោយក៏អោយទៅ! អាក្រក់ល្អអីនោះចឹងស្រាប់តែគាត់ខ្ញុំអត់ដឹងនោះទេ ហ្នឹងស្រាប់តែលើគាត់ចឹងណា ខ្ញុំអត់មានរើសនោះទេ។ ដល់ពេលហើយគេនាំបងប្អូនគេមកហ្នឹងចឹងស្តីដណ្តឹងនិយាយជាមួយនឹងបងប្អូនរបស់ខ្ញុំនៅចាក់អង្រែហ្នឹង។ ហ្នឹងហើយដល់ពេលគេនិយាយទៅក៏ការអីចឹងទៅណា!

ក៖ ចាសហើយចឹងកាលពីនុងខាងយាយ ដូចថាផ្គាប់ថ្លៃទឹកដោះអីចំនួនប៉ុន្នាន?

ខ៖ អូ! …អត់មានបានចាំនោះទេ!

ក៖ ចា…

ខ៖ ចឹងកាលនុងខ្ញុំនៅអាយុជាង១០ឆ្នាំ បាន១៦ទៅ១៧ កាលនុង១៦ក៏មិនដឹង។ ហើយវានៅក្មេងៗដែរចឹងពេលគេហែលកូនកំលោះមក លប់មើលតាមបង្អូចមើលគេ! ហឹសៗៗ ដូចឆ្គួតចឹង។ហ្នឹងហើយបានរៀបការអីបានត្រឹមត្រូវចឹងទៅមានអី!

ក៖ ដល់ពេលថ្ងៃការនុងយាយលួចមើលគេចឹងទៅ តើយាយមានអារម្មណ៏យ៉ាងណាដែរនៅក្នុងចិត្ត ដូចថា អារម្មណ៏យ៉ាងម៉េចដែរយាយ?

ខ៖ ខ្ញុំធម្មតានោះទេ!

ក៖ ចឹងយាយអត់មានភ័យអីនោះទេហ៎?

ខ៖ អត់មានភ័យអីនោះទេ ដូចជាធម្មតា ព្រោះអីជាអ្នកធ្វើការជាមួយគ្នាដែរនុង ក៏ប៉ុន្តែមិនដែលទៅលិសលោះដាក់គ្នានោះទេ។

ក៖ ចឹងកាលពេលការនុងរៀបការប៉ុន្នានថ្ងៃដែរយាយ?

ខ៖ ការអើយ! ២ថ្ងៃ …

ក៖ ចឹងមានពិធីអ្វីដូចបុកល័ក្ខ?

ខ៖ អត់នោះទេ ខ្ញុំអត់មានបុកល័ក្ខអីនោះទេ ការមានភ្លេងខ្មែរ ហើយហែលកូនកំលោះអីចឹងអត់មានបុកល័ក្ខនោះទេ។ហ្នឹងហើយ

ក៖ ចឹងដល់ពេលយប់ទៅយាយតើគេមានពិធីអ្វីសប្បាយបរិយាកាសនៅពេលយប់ណា?

ខ៖ យី!កាលនៅជំនាន់នុងអត់សូវមាននោះទេ!

ក៖ ចឹងអត់មានគេជួលអាយៃអី?

ខ៖ អត់មានទេ!កាលនៅជំនាន់របស់ខ្ញុំវាយូរយាហើយមិនសូវមាននោះទេ។

ក៖ ចាស!ចឹងគេរាំអីនៅពេលយប់ដេសយាយ?

ខ៖ ធម្មតាហើយអ្នកស្រុកអ្នកភូមិអីចេះតែរាំ នាំគ្នារាំសើចអីជាធម្មតា។

ក៖ ចឹងមានភេ្លងអីដេសយាយ គេហៅភ្លេងអ្វីយាយ?

ខ៖ ភ្លេងខ្មែរគេនោះ គេមានគូតទ្រអីចឹងទៅណា។

ក៖ គេហៅភ្លេងខ្មែរ យកមកផ្សំផ្គុំចូលគ្នាចឹងទៅ មានស្គរ មានទ្រ មានគេហៅតាខេអីចឹងណា!

ខ ហ្នឹងហើយចាស!

ក៖ ចឹងផ្គុំគ្នាហើយវ៉ៃអីចឹងទៅ លេងចឹងទៅ!

ខ៖ ចាសហើយដល់ពេលខ្ញុំ អត់មានចេះរាំអីនោះទេ!

ក៖ អូ…ងយាយអត់មានចេះរាំនោះទេ?

ខ៖ អត់នោះទេ!

ក៖ ចឹងតើមានបានចូលរាំបានប៉ុន្នានបទ?

ខ៖ អត់នោះទេ គឺថាអត់រលីង! អត់ចេះតែម្តង!

ក៖ ហើយចុះកូនកំលោះ?

ខ៖​គេនៅរាំសើចសប្បាយអីចឹងទៅ!

ក៖ គេអត់មានអញ្ជើញ?

ខ៖ អត់ទេ អោយខ្ញុំទៅណាអត់ទេ! ហៅខ្ញុំទៅណាអត់ទេ យកខ្ញុំទៅសម្លាប់ចោលក៏យកទៅបើសិនជាខ្ញុំអត់ចេះនោះ។អត់ចេះតែម្តង!អត់ចេះសោះហើយខ្ញុំ!

ក៖ ចឹងពេលរៀបការហើយបានចាប់ដៃគ្នាហើយចឹងណាយាយ!

ខ៖ ចាស!

ក៖ ចឹងពេលការចាស់ៗពីដើមច្រើនតែខ្មាសអៀនអីចឹងណាយាយ!

ខ៖ ចាសអត់អីនោះទេ!

ក៖ ចឹងគេអៀនមានដល់ថ្នាក់ដល់ពេលយូរខែបានស្តីរកគ្នាអីនោះយាយ?

ខ៖ អត់អីនោះទេខ្ញុំធម្មតា!

ក៖ ចឹងយាយចឹងតើមានរយៈពេលប៉ុន្នានបានយាយមានបុត្របុត្រី?

ខ៖ ខ្ញុំរៀបបានប្រហែលជា១៧ទៅ១៨ឆ្នាំ ចឹងបាន១៨អីបានមានកូន។

ក៖ ចឹងបាន១ឆ្នាំដែរយាយ!

ខ៖ ចាស!

ក៖ ចឹងកូនទី១បានកើតនៅឆ្នាំអ្វីដែរយាយ?

ខ៖ កើតនៅឆ្នាំជូត!

ក៖ អូ​ជូត!ហើយចុះខែ?

ខ៖ ខែមិគសិ!

ក៖ ថ្ងៃ?

ខ៖ អង្គារ!

ក៖ ចាស!

ខ៖ ថ្ងៃអង្គារកូនរបស់ខ្ញុំ!

ក៖ ឈ្មោះអ្វី?

ខ៖ ឈ្មោះ លុចស៊ីថារិទ្ធ!

ក៖ ចាសហើយចុះកូនទី២?

ខ៖ កូនទី២ នៅតូចដែរ ចឹងតើមិនដឹងថាត្រូវដាក់ឈ្មោះអ្វីនោះទេ?

ក៖ ហើយចឹងកូននោះយ៉ាងម៉េចទៅចឹង?

ខ៖ កូននុងបានកើតនៅក្នុងជំនាន់ប៉ុលពត នៅខាងទូកមាសយើងហ្នឹង។

ក៖ ចងបានអាយុប៉ុន្នានបានស្លាប់?

ខ៖ កូនរបស់ខ្ញុំនុងថាបាន១ខួបអីចុះ អត់មានអីហូបខ្ញុំស្តាយណាស់!!

ក៖ ចាសដល់ពេលបានកូន២ ហើយចឹងបានកូនទី២នុងបានកើតនៅជំនាន់ប៉ុលពត?

ខ៖ ចាស!

ក៖ ចឹងលោកយាយអាចប្រាប់ចៅមើល តើនៅក្នុងការរបបប៉ុលពតនុងយាយមានការលំបាកយ៉ាងម៉េចខ្លះ តើគេប្រើយាយអោយបានធ្វើអ្វីដែរ?ចាសហើយយាយបានជួបជុំកូនប្តីដែរឬទេ?

ខ៖ អត់មានបានជួបនោះទេ ប្តីខ្ញុំអត់មានបានជួប កូននៅជាមួយនឹងប្តី ហើយនៅពេលកាលនោះគេបានចាប់ប្តីរបស់ខ្ញុំធ្វើជាទាហាន ដល់ចឹងវាកាលនុងចាប់កើនយកទៅវ៉ៃឡើងសព្វគ្រាប់ទាំងអស់ ហើយ ចឹងវ៉ៃគ្នាចឹងទៅណា ខ្មែរក្រហមនុងណា។

ក៖ ចឹងប្តីរបស់លោកយាយគេបានអោយទៅវ៉ៃជាមួយនឹងពួកអ្វី?

ខ៖ ខ្មែរក្រហម!

ក៖ ចឹងគេហៅថាខ្មែរក្រហម!

ខ៖ ចាស! ជំនាន់ខ្មែរក្រហម

ក៖ ចឹងយាយគេអោយទៅនៅឯណា?

ខ៖ នៅខាងពន្នី! ពន្នីទូកមាសយើងហ្នឹង!

ក៖ ចាស

ខ៖ នៅទាល់ដែនស្រុកយួន។

ក៖ ចឹងនៅឯនុងគេប្រើយាយអោយធ្វើការអ្វី?

ខ៖ ខ្ញុំគេអោយខ្ញុំស្ទូងដី ស្ទូងស្រូវ កាប់ដី ហើយខ្ញុំនិយាយទៅអត់ចេះស្ទូងនោះទេ ខ្ញុំចេះតែរែក។

ក៖ ចឹងរែកនុងគេអោយរែកនៅក្នុង១ថ្ងៃបានប៉ុន្នាន?

ខ៖ អត់នោះទេ ចេះតែរែកៗទៅ! រែកអោយចាក់ខ្ពស់ចឹងទៅ។

ក៖ រែកអ្វីគេ?

ខ៖ រែកដី!

ក៖ គេហៅរែកចាក់អ្វីគេ?

ខ៖ រែកដីចាក់អោយខ្ពស់ចាក់ជាតំបូកអីចឹងទៅណា​ចេះតែរែកទៅណា។

ក៖ ចឹងគេធ្វើជាទំនប់អីដេសយាយ?

ខ៖ មិនដឹងថារែកអីនោះទេ ខ្ញុំអត់ដឹងដែរ!

ក៖ ចឹងគេអោយរែកអោយខ្ពស់ពីក្រោមឡើងទៅលើ?

ខ៖ ចាសហ្នឹងហើយ

ក៖ ចឹងគេធ្វើជាទំនប់អីហើយចឹង!

ខ៖ មិនដឹងថាជាទំនប់អ្វីនោះផង!ចាស

ក៖ ចឹងនៅក្នុងរបបនុងគេអោយដូចថានៅព្រឹកឡើងម៉ោងប៉ុន្នានចេញទៅរែកដីហើយម៉ោងប៉ុន្នានយាយត្រលប់មកវិញ?

ខ៖ អឺ! ម៉ោង៥ភ្លឺយើងទៅហើយ ដល់ពេលម៉ោង១១ជិត១២ បានមកហូបបាយហើយ។

ក៖ ចឹងគេអោយហូបបាយមានអ្វីគេខ្លះ?

ខ៖ បាយនុងកាលពីពេលមុនដំបូងមានរាងគោក ហើយដល់ពេលយូរៗទៅរាងដូចទឹកឡើងច្រូតតែម្តង។

ក៖ មុនដំបូង!គេហៅបបរឈ្មោល!

ខ៖ ហ្នឹងហើយគេហៅបបរឈ្មោល ហាសៗ!

ក៖ ហឹសៗ

ខ៖ ដល់ពេលយូរៗទៅរាងយកតែម្តងទៅ!

ក៖ ចឹងនៅម៉ោងប៉ុន្នានយាយពិសារបបរួចគេអោយទៅលើដីទៀត?

ខ៖ ចាសឈប់បានតែមួយភ្លេចនោះទេ ហើយគេអោយយើងទៅទៀតហើយ ចុះហើយនៅកាលនុងយើងនៅក្មេង ចឹងមានកំលាំងណាអូន ចឹងចេះតែធ្វើហើយ ។

ក៖ យាយចឹងគេអោយធ្វើរួមគ្នា ហើយបានពិសារអាហាររួមគ្នាដែរចឹង?

ខ៖ ចាសហ្នឹងហើយរួមទាំងអស់!

ក៖ ចឹងកន្លែងយាយពិសារអាហារអីហ្នឹងគេហៅកន្លែងអ្វីគេ?

ខ៖ ការដ្ឋានគេ!

ក៖ ចឹងធ្វើការគេហៅកន្លែងការដ្ឋាន តែនៅកន្លែងជាមកពិសារបាយ?

ខ៖ គេហៅរោងបាយគេ!ចាសហ្នឹងហើយ

ក៖ រួចទៅយាយពេលល្ងាចឡើង យាយធ្វើការងារហើយគេអោយយាយបានមកសំរាកនៅផ្ទះឬក៏យ៉ាងម៉េច?

ខ៖ មានអង្គភាពគេនៅឯនុងតែម្តង!មានផ្ទះអ្នកស្រុកអីចឹងគេរត់ទៅបាត់អស់ចឹងទៅ វារាងកាទ្រីការទ្រាក់អីក៏ចេះតែនៅចឹងទៅណាអូន។

ក៖ អូចឹងខ្ញុំយល់ហើយយាយ! ចឹងកាលពេលនៅជំនាន់ប៉ុលពតនុងគេមានបានអោយយើងនៅតាមភូមិផ្ទះយើងនោះទេ?

ខ៖ អត់ទេ! ខ្ញុំទៅនៅឆ្ងាយ បែកពីម្តាយឪ និងបងប្អូន ។ ប្តីខ្ញុំអីបានបែកគ្នាអស់ហើយ ពេលបែកគ្នានុងខ្ញុំមានពោះធំ! ហើយកើតកូន ហើយកើតកូននោះមិនទាន់បាន១ខួបផង អត់អាហារអត់បាយទឹកងាប់ទៅ! ឆ្អែកណាស់!!

ក៖ ចឹងប្តីរបស់លោកយាយមានបានឃើញកូននុងអត់?

ខ៖ អត់នោះទេ! ប្តីរបស់ខ្ញុំនៅគៀនស្វាយ ចឹងខ្ញុំនៅនោះម្នាក់ឯង។

ក៖ សូម្បីតែយើងនឹកគ្នាយ៉ាងម៉េចយើងសុំប្រធានគេទៅលេងក៏អត់បានដែរ?

ខ៖ អត់ទេ ឆ្ងាយណាស់!​ចឹងបានថារហូតដល់ពន្នីនៅទល់ដែនយួនឯនោះ នៅអន្លង់ទៀនណា។

ក៖ ចាស!

ខ៖ ហើយប្តីរបស់ខ្ញុំណា​ទៅរកខ្ញុំនៅឯខាងស្រុកគៀនស្វាយ ហើយម្តាយខ្ញុំឯនេះ ហ្នឹងហើយ អាណិតប្តីរបស់ខ្ញុំ! និយាយជាមួយនឹងប្អូនៗថា បើសិនជាបងហែងនៅម៉េចក៏មានមុខរបរអីស៊ីដែរ កុំអីងាប់ហើយប្តីខ្ញុំណា​អត់មានអី!! គេយកប៉ាងឬស្សីរុំហើយកប់!! ខ្ញុំមកវិញ កូនរបស់ខ្ញុំក៏ត្រូវងាប់ អស់! ឆ្អែតហើយ។

ក៖ ហើយចឹងដល់ពេលដាច់ពីរបបប៉ុលពតមកយាយ ចឹងមានន័យថាអត់មានគ្រួសារអ្វីទៀតនោះទេយាយ?

ខ៖ អត់នោះទេ ខ្ញុំអត់មានទៀតទេ។

ក៖ ចឹងនៅម៉េមាយចិញ្ចឹមកូន១ហ្នឹងរហូតមកដល់ពេលឥឡូវហ្នឹងហេសយាយ?

ខ៖ ហ្នឹងហើយ! នៅអាតូច១ នុង ហើយអាមួយអាតូចនោះងាប់បាត់នៅប៉ុលពតចឹងទៅណា។

ក៖ ចាសចឹងយាយដល់ពេលដាក់ប៉ុលពតមកតើយាយមានមុខរបរអ្វី?

ខ៖ ខ្ញុំបានមកធ្វើការងារខ្ញុំដើមវិញ! កាលពីជំនាន់ពីដើមមក ។

ក៖ ចឹងគេអោយប្រាក់ខែយាយប៉ុន្នានដែរ?

ខ៖​យី! ខ្ញុំអត់មានបានចាំដែរ កាលនុងខ្ញុំបានធ្វើការងារនៅរោងចក្រណា! នៅឯរោងចក្របារី ៧មករាហ្នឹង រហូតមកដល់ពេលរាល់ថ្ងៃហ្នឹង បានខ្ញុំបកមកវិញខ្ញុំក៏បានធ្វើនៅឯហ្នឹងដែរ គេបានដើររកអ្នកដែលមានបទពិសោធន៏ការងារដែលបានធ្វើការពីមុននោះធ្លាប់ណាអូន កាន់អីក៏បានៗ កាន់ម៉ាស៊ីនក៏បាន! ម៉ាស៊ីនតកន្ទុយក៏បាន! បើសិនជាអ្នកខ្លះអត់ចេះនោះគឺអត់ចេះនោះទេ ព្រោះអីម៉ាស៊ីនតកន្ទុយមកនោះវាខ្លាំងណាអូន!! ទាល់តែយើងស្រវាលវាអោយញ៉ាប់ចឹងលើកដាក់ៗចឹងទៅដាក់នៅលើរទេះ កើបដាក់នៅលើរទេះ ដូចជានៅចង្រែយើងហ្នឹង។

ក៖ ហើយចឹងដល់ពេលនៅឆ្នាំណាបានជាយាយបានរៀបការកូននុងមួយ?

ខ៖ កូនរបស់ខ្ញុំនោះខ្ញុំអត់មានបានចាំនោះទេអូន!

ក៖ ចាសចឹងនុងឥឡូវនេះមានគ្រួសារហើយ?

ខ៖ មានគ្រួសារបានកូន៣នាក់ហើយ!

ក៖ ចឹងបានគ្រួសារនុងគេបានធ្វើអ្វីដែរយាយ?

ខ៖ ដោយសារគេធ្វើការនៅធានាគារ

ក៖ ចាស! ហើយចុះកូនបង្កើត?

ខ៖ កូនរបស់ខ្ញុំវាបានធ្វើការខាងវិស្វ័យករ ខាងធ្វើដូចថាគេសាងសង់ស្អីៗ!ចឹង!

ក៖ ចឹងគេបានប្រាក់ខែប៉ុន្នានដែរយាយដឹងទេ?

ខ៖ មកដល់ពេលឥឡូវនេះខ្ញុំអត់មានបានសូវដឹងនោះទេ ព្រោះអីគេបានធ្វើជាមេគេណា។

ក៖​ចឹងគេបានកូនប៉ុន្នានហើយឥឡូវ?

ខ៖ បានតែ៣ហ្នឹង

ក៖ ចឹងយាយមានចៅ!

ខ៖ មានចៅតែ៣ហ្នឹង ប្រុស១និងស្រីមាន២

ក៖ ហើយចឹងចៅរៀបបានដល់ថ្នាក់ណាខ្លះដែរ?

ខ៖ ចៅរបស់ខ្ញុំបានរៀនដល់ធានាគារមីមួយធំណា! ហើយដល់មីតូចនោះ ហើយអាប្រុសកណ្តាលនោះ វាបាន១០ឆ្នាំ ជាងបាន១០ឆ្នាំហើយ មកដល់មីតូចទៀតកំពស់នេះនុង។

ក៖ ចាស!

ខ៖ មានតែប៉ុណ្ណឹង! មានតែ៣នាក់ចៅ! វាធ្វើការនៅធានាគារយើងនៅច្បារអំពៅហ្នឹង ហើយមកដល់ពេលឥលូវនេះមីចៅខ្ញុំស្រីក្រមុំនុងវាបានទិញផ្ទះបង់រំលោះអោយគេ ១៦០០០០ដុល្លា ថ្លៃផង! អាស្ពាននៅក្បាលខ្នរនេះ​ដែលការពីដើមគេហៅ ស្អីគេនោះទេ ដែលគេហៅថាបឹងស្នោរនោះ ខ្ញុំមានតែប៉ុណ្ណឹង។

ក៖ ចាស

ខ៖ ហើយដល់ពេលកូនរបស់ខ្ញុំវាធ្វើ!

ក៖ ចឹងដល់ពេលយាយបានរៀបកូនអីហើយចឹងយាយបាននៅជាមួយនឹងកូនហេសយាយ?

ខ៖ អត់នោះទេ កូនវានៅផ្សេង ហើយដល់ពេលខ្ញុំនៅផ្សឹង តែគ្រាន់តែថាវានៅជិតគ្នាចឹងទៅណា!។

ក៖ ចាស

ខ៖ ហ្នឹងហើយ!

ក៖ ចឹងដល់ពេលឆ្នាំណាបានយាយអញ្ជើញនៅវត្តនេះតែម្តង?

ខ៖ នៅឆ្នាំ៩០!

ក៖ ចឹងយាយអញ្ជើញមកមុនដំបូងនៅវត្តហ្នឹង មានស្ថានភាពយ៉ាងម៉េចដែរ តើគេបានអោយយាយធ្វើខាងអ្វី?

ខ៖ ខ្ញុំគេបានអោយខ្ញុំនៅខាងរៀបចង្ហាន់លោកណាអូន។

ក៖ ចឹងអោយយាយសុំសីលប៉ុន្នានដែរ?

ខ៖ សុំសីល៨!

ក៖ យាយមានគោលបំណងយ៉ាងម៉េចបានយាយមកស្នាក់នៅក្នុងវត្តហ្នឹង?

ខ៖ ខ្ញុំគ្មានគោលបំណងអ្វីនោះទេ! គឺមានអ្វីជាទីសង្ឃឹមចឹងហើយមានតែរកព្រះពុទ្ធព្រះធម៏ព្រះសង្ឃហ្នឹង។

ក៖ ហឹម!

ខ៖ ដូចថាវាស្ងប់ស្ងាត់ចឹងណា!

ក៖ ចាស! ត្រូវហើយព្រោះអីយើងកាន់សាសនាព្រះពុទ្ធណាយាយ?

ខ៖ ចាសកាន់សាសនាព្រះពុទ្ធចឹងព្រះពុទ្ធជាទីសង្ឃឹមរបស់យើងចឹងណា ដើម្បីទៅរកក្តីសង្ឃឹមទៅមុខ រកកន្លែងណាដែលឈ្លោះប្រកែកអីនោះអត់ទៅទេ។ ចង់មកនេះចឹងមកនេះតែម្តងទៅ តាំងពីសង្ឃរាជកាលពីជំនាន់មុន វត្តនេះមិនទាន់មានរបង ហើយមកដល់ពេលឥឡូវនេះមានរបងអីស្អាតបាត។